Στέλλα Κονιτοπούλου

Η **Στέλλα Κονιτοπούλου** (Νάξος, 17 Σεπτεμβρίου 1965) είναι Ελληνίδα τραγουδίστρια του παραδοσιακού νησιώτικου είδους.

Έχει βραβευτεί στην Ελλάδα και στο εξωτερικό για την προσφορά της στην παράδοση και στο νησιώτικο τραγούδι. Έχει κυκλοφορήσει 35 προσωπικούς δίσκους και έχει συμμετάσχει σε πολλούς δίσκους άλλων καλλιτεχνών.

## Βιογραφία
Γεννήθηκε και έζησε στη Νάξο μέχρι τα έξι της χρόνια. Κατάγεται από την οικογένεια των Κονιτοπουλέων. Η μητέρα της είναι η, επίσης τραγουδίστρια του νησιώτικου τραγουδιού, Αγγελική Κονιτοπούλου. Δίπλα της, η Στέλλα, γνώρισε και αγάπησε το ελληνικό τραγούδι, γεγονός που την οδήγησε σε ηλικία οκτώ ετών στην εγγραφή της στο Εθνικό Ωδείο. Στα 16 της αποφοίτησε, αφού σπούδασε ορθοφωνία, σολφέζ και τραγούδι.

Έχει συνεργαστεί με πολλούς καλλιτέχνες, ενώ έχει διαγράψει και τη δική της επαγγελματική πορεία στον χώρο του νησιώτικου τραγουδιού.

Από τα 13 της χρόνια εμφανιζόταν ζωντανά σε μουσικό στέκι της εποχής μαζί με τα υπόλοιπα μέλη της οικογένειας της.

Στην ηλικία των 15 ετών συμμετείχε για πρώτη φορά σε δίσκο, συγκεκριμένα στο *Νησιώτικα Νο1* του Γιάννη Πάριου, που θεωρείται ένας απο τους πιο εμπορικούς δίσκους όλων των εποχών

Στα πρώτα της βήματα στη δισκογραφία αναφέρεται ως Στέλλα Κλουβάτου, που είναι το πατρικό της επώνυμο, η Στέλλα, πήρε το επίθετο Κονιτοπούλου απο τη μητέρα της.

Όσο αφορά την προσωπική της ζωή, είναι παντρεμένη αρκετά χρόνια και έχει μια κόρη.

Έχει λάβει διάφορες βραβεύσεις σε Ελλάδα και εξωτερικό. Έχει δώσει εκατοντάδες συναυλίες στην Ελλάδα, ενώ έχει τραγουδήσει και στην Αυστραλία, την Ολλανδία, το Βέλγιο, τη Γερμανία, την Κύπρο και την Αμερική.

## Καριέρα

Το 1982 συμμετέχει στον δίσκο *Θάλασσα και παράδοση με το Κονιτοπουλέικο*, 
σε τραγούδια του θείου της, Γιώργου Κονιτοπούλου. Εκεί για πρώτη φορά αναφέρεται ως Κονιτοπούλου.

Το 1983 κυκλοφόρησε ο δίσκος *Τα Σμυρνέικα*, όπου συμμετέχουν η Στέλλα Κονιτοπούλου και ο Βαγγέλης Κονιτόπουλος. 

Το 1984 κυκλοφόρησε ο δίσκος *Τα Γλεντζέδικα της Προσφυγιάς*, ένας δίσκος αφιερωμένος στο πρώτο προσφυγικό συνέδριο του 1984, με παραδοσιακά σμυρνέικα τραγούδια. Τραγουδούν: Βαγγέλης Κονιτόπουλος και Στέλλα Κονιτοπούλου.

Το 1985 κυκλοφόρησε το *Έξι Συν Επτά*, έναν λαϊκό δίσκο σε μουσική Βαγγέλη Κονιτοπούλου και στίχους Ηλία Φιλίππου, Κατερίνας Κόρου, Νίκου Οικονομίδη κ.ά.

Το 1986 κυκλοφόρησε ο δίσκος *Θαλασσοπαιχνιδίσματα*, σε μουσική και στίχους Γιώργου Κονιτόπουλου. Την ίδια χρονιά κυκλοφόρησε το *Τολμηρή Επικοινωνία*, όπου συμμετείχε με δύο τραγούδια στον δίσκο του Γιάννη Μαρκόπουλου μαζί με τους Χαράλαμπο Γαργανουράκη, Βασιλική Λαβίνα, Παύλο Σιδηρόπουλο, Νέοι Επιβάτες, Ρούλα Μανισάνου και Άγγελο Διονυσίου.

Το 1987 κυκλοφόρησε ο δίσκος *Θαλασσομηνύματα*, με τραγούδια του Γιώργου Κονιτόπουλου. Συμμετέχει και η μητέρα της, Αγγελική Κονιτοπούλου. Ο δίσκος περιείχε τα τραγούδια "Τα αγαπάω το κοπέλι" και το "Ξερματώθηκες λαούτο".

Το 1989 κυκλοφόρησε, ο πρώτος προσωπικός δίσκος της με τίτλο *Μνήμες του Αιγαίου*. Δωδεκανησιακά παραδοσιακά τραγούδια. Συμμετέχει η μητέρα της Αγγελική Κονιτοπούλου σε δύο τραγούδια και ο Θεολόγος Γρύλης, γνωστός τσαμπουνιέρης από την Πάτμο.

Το 1990 κυκλοφόρησε ο δεύτερος προσωπικός δίσκος με τίτλο *Θάλασσά Μου*  Σε μουσική και στίχους του Στ. Χατζόπουλου. Τα δύο τραγούδια από τα δώδεκα συνολικά του δίσκου υπογράφει ο αδελφός της Στέλλας, ο συνθέτης Βασίλης Κλουβάτος.

Το 1991 συμμετείχε ξανά σε δίσκο της μητέρας της, Αγγελικής Κονιτοπούλου με τίτλο *Τη Θάλασσα την Αγαπώ*  με τα τραγούδια "Ήθελα να 'σαι ταίρι μου" και "Ειν΄ ο έρωτας λαχείο"

Το 1992 κυκλοφόρησε ο δίσκος *Θα Πάρω Θάλασσα Και Άμμο*  σε μουσική και στίχους του Στ. Χατζόπουλου και του Βασίλη Κλουβάτου.

Το 1993 κυκλοφόρησε ο δίσκος *Μελτέμια Αγάπης* . Συμμετέχει ο Γιάννης Πάριος. Βασικός συνθέτης ο Βασίλης Κλουβάτος.

Την ίδια χρονιά συμμετέχει στους δίσκους *Μια Ελλάδα Θάλασσα*, μαζί με τη Μαρίζα Κωχ και την Άννα Καραμπεσίνη, και στο «Ως τον παράδεισο» της Καιτης Γαρμπή στα τραγούδια "Ως Τον Παράδεισο" και "Να μου λες το σ' αγαπώ".

Το 1994 κυκλοφόρησε ο δίσκος *Ένα Με Την Θάλασσα*, σε σύνθεση Βασίλη Κλουβάτου Συμμετέχουν ο Γιώργος Κατσαρής και επίσης ο Γιώργος Ανδρέου, δημιουργώντας τη μουσική και τους στίχους ενός τραγουδιού. Με δύο τραγούδια συμμετέχει επίσης στιχουργικά και ο Γιάννης Πάριος. Ο δίσκος ξεπέρασε τις 50.000 πωλήσεις κι έγινε χρυσός στην Ελλάδα και πλατινένιος στην Κύπρο. Περιείχε το τραγούδι «Τα σφάλματά σου πέλαγα» ή «'Οπου και να πάω χάνομαι».

Το διάστημα 1994–1995 συνεργαζόταν με τον Γιάννη Πάριο και στις ζωντανές εμφανίσεις, τόσο στην Ελλάδα, όσο και στο εξωτερικό.

Το 1995 κυκλοφόρησε ο δίσκος *Χρώματα Ελληνικά*. Ο δίσκος της υπογράφεται από τον Γιώργο Ανδρέου, τον Γιάννη Πάριο, τον Θανάση Πολυκανδριώτη, τον Βασίλη Κλουβάτο κ.ά. Οι στίχοι σε τρία τραγούδια είναι του Μάνου Ελευθερίου. Το τραγούδι «Σα νησάκι» στον συγκεκριμένο δίσκο είναι ντουέτο με την 6χρονη, Αγγελική, κόρης της Στέλλας Κονιτοπούλου. Την ίδια χρονιά συμμετείχε στον δίσκο της μητέρας της, Αγγελικής Κονιτοπούλου με τίτλο *Καράβι Χάρτινο* και στον δίσκο του Βασίλη Καζούλη με τίτλο *Βορεινό Λιμάνι* στο κομμάτι "Θαλασσινό".

Το 1996 συνεργάστηκε με τον Γρηγόρη Μπιθικώτση, τον Σταμάτη Κόκκοτα και τον Γιάννη Καλατζή στο νυχτερινό κέντρο «Διογένης Παλλάς», σε μία από τις τελευταίες ζωντανές εμφανίσεις του Γρηγόρη Μπιθικώτση.

Το 1997 κυκλοφόρησε ο δίσκος *Διαβατήριο*  με έξι τραγούδια του Φοίβου και τη συμμετοχή του Πασχάλη Τερζή. Επίσης συμμετέχουν συνθετικά και στιχουργικά ο Γιάννης Πάριος, ο Βασίλης Κλουβάτος, ο Θύμιος Παπαδόπουλος, ο Γιάννης Νικολάου, ο Μάνος Ελευθερίου κ.ά.

Το 1998 κυκλοφόρησε ο δίσκος *Νέοι Φίλοι* . Τη μουσική υπογράφουν ο Βασίλης Κλουβάτος, ο Κυριάκος Παπαδόπουλος, ο Νίκος Χατζόπουλος και ο Άκης Δείξιμος. Στους στίχους συνεργάζονται οι Μάνος Ελευθερίου, Γιάννης Πάριος, Πάνος Φαλάρας, Λευτέρης Χαψιάδης, Ελένη Γιαννατσούλια και Ηλίας Φιλίππου.

Έχοντας δεχτεί μεγάλη αποδοχή από τον κόσμο και επιτυχία, η Στέλλα Κονιτοπούλου πραγματοποιεί αρκετές συναυλίες τόσο στην Ελλάδα, όσο και στην Ολλανδία, το Βέλγιο, τη Γερμανία, την Κύπρο και την Αμερική, αποσπώντας θετικές κριτικές. Κατ' αυτό τον τρόπο ξεκινούν και οι πωλήσεις των άλμπουμ της και στο εξωτερικό. Επιπρόσθετα, συμμετέχει σε πολλές πολιτιστικές εκδηλώσεις που γίνονται στην Ελλάδα μέχρι και σήμερα.

Το 1999 συμμετέχει στο άλμπουμ του Νεκτάριου Σφυράκη «Χωρίς Ρίσκο» στο τραγούδι «Πόσα πέρασα για σένα» 

Τον Απρίλιο του 2000 κυκλοφόρησε το άλμπουμ *Ένα Καράβι Τραγούδια* , ένα διπλό άλμπουμ που περιέχει όλες της, τις επιτυχίες και τέσσερα νέα τραγούδια, τα δύο από τα οποία είναι σε μουσική του Χρήστου Νικολόπουλου και σε στίχους Μάνου Ελευθερίου.

Το 2001 κυκλοφόρησε το *Ταξίδι στην Ελλάδα* , στο οποίο συμμετέχουν μουσικοί όπως οι: Βαγγέλης Καρίπης (κρουστά), Γιάννης Παπαζαχαριάκης (κιθάρα), Μίμης Ντουτσούλης (μπάσο), Γιάννης Κουρκουμέλης (πλήκτρα), Μανώλης Καραντίνης (μπουζούκι - μπαγλαμάς) και ο μαέστρος, συνθέτης και παραγωγός Θύμιος Παπαδόπουλος (πνευστά). Για την υλοποίηση αυτού του άλμπουμ πραγματοποίησε μελέτη για το κάθε τραγούδι ξεχωριστά μουσείο Λαογραφίας της Αθήνας, (που εντάσσεται στην Ακαδημία Αθηνών) και συνεργάστηκε με τη μουσικό Ζωή Αναγνωστοπούλου. Την ίδια χρονιά κυκλοφόρησε μια συλλογή με τίτλο *Τα Καλύτερα * με επιτυχίες όπως "Τα σφάλματα σου πέλαγα", "Ο καλός ο καπετάνιος" κ.ά.

Τον Απρίλιο του 2002 της απονεμήθηκε το βραβείο Αρίων για τον καλύτερο δίσκο παραδοσιακής μουσικής για το άλμπουμ «Ταξίδι στην Ελλάδα».

Τον Μάιο του 2002 κυκλοφόρησε ο δίσκος *Η Αγάπη είναι Δώρο* (συνεργασίες με Βασίλη Κλουβάτο, Γιάννη Πάριο, Ελένη Γιανατσούλια κ.ά). Ο δίσκος πήρε υποψηφιότητα για το καλύτερο δίσκο παραδοσιακής μουσικής στα βραβεία Αρίων 2003. 

Το 2004 κυκλοφόρησε το *Ταξιδεύοντας* , ένα διπλό άλμπουμ που περιέχει, εκτός από επανεκτελέσεις κομματιών άλλων καλλιτεχνών (π.χ. "Χάντρα Θαλασσιά" σε μουσική Ευανθίας Ρεμπούτσικα και στίχους Ελένης Ζιώγα κ.ά), νέα τραγούδια σε μουσική Βασίλη Κλουβάτου και στίχους Γιάννη Πάριου, Τασούλας Θωμαΐδου κ.ά.

Το 2005 κυκλοφόρησε ακόμα μία συλλογή με τίτλο *Τα καλύτερα νησιώτικα της Στέλλα Κονιτοπούλου*. 

Την άνοιξη του 2006, κυκλοφόρησε το *Ήλιος κι Αλμύρα-Live +4*. Πρόκειται για διπλό cd που περιλαμβάνει ζωντανές ηχογραφήσεις καθώς και τέσσερα νέα τραγούδια. Τους στίχους έγραψαν ο Γιάννης Πάριος και ο Ηλίας Κατσούλης.

Το 2007 κυκλοφόρησαν δύο συλλεκτικά άλμπουμ. Το πρώτο είναι *Τα Ωραιότερα Νησιώτικα* με τις επιτυχίες όσον αφορά τα νησιώτικα τραγούδια και το δεύτερο είναι το *Νησιώτικο Γλέντι LIVE+Studio* με κομμάτια του Βαγγέλη Κονιτόπουλου και της Στέλλας Κονιτοπούλου. 

Το 2008 κυκλοφόρησε ακόμα ένα συλλεκτικό άλμπουμ *Χρυσές Επιτυχίες* που περιέχει προσωπικές επιτυχίες της Στέλλας όπως "Τα σφάλματα σου πέλαγα", "Είσαι το δικό μου λάθος", "Μάτια μου μεγάλα" κ.ά.

Επίσης, το 2008 υπέγραψε με τη δισκογραφική εταιρεία Lyra. Η συνεργασία αυτή είχε σκοπό τη σύνθεση αμιγούς παραδοσιακής ανθολογίας. Η αρχή έγινε στα τέλη του έτους, με την κυκλοφορία του *Και εις έτη Πολλά*, το οποίο περιλαμβάνει κάλαντα Χριστουγέννων, Πρωτοχρονιάς και Φώτων. Συμμετέχουν η Δόμνα Σαμίου, ο Παντελής Θαλασσινός, η παιδική χορωδία των Εκπαιδευτηρίων Τσιαμούλη και ο Πάρις Περισυνάκης. Το άλμπουμ προλογίζει ο δημοσιογράφος και μουσικολόγος Γιώργος Παπαδάκης με σημείωμά του, βασισμένο σε εκτενή προσωπική του έρευνα πάνω στην παραδοσιακή μουσική, όπου εν προκειμένω απαντά σε ερωτήματα σχετικά με την προέλευση και τον τρόπο με τον οποίο τα κάλαντα έφτασαν στη μορφή που σώζονται σήμερα, σε αντιστοιχία με τον χρόνο και τον τόπο που καταγράφονται.

Το 2009 κυκλοφόρησε το *Παραδοσιακά Τραγούδια του Γάμου από όλη την Ελλάδα*. Το διαχρονικό CD υλοποιήθηκε μετά από εκτενή έρευνα του μουσικού συμβούλου Βασίλη Ι. Οικονόμου. Σε αυτό συμμετέχουν τραγουδιστές όπως οι: Καρυοφύλλης Δοϊτσίδης (Θράκη), Σάββας Σιάτρας (Ηπειρώτικα), Στέλιος Μπικάκης (Κρητικά), Γιάννης Κωνσταντίνου (Ρούμελη), Μάριος Χαραλάμπους (Κύπρος), Μανώλης Κόττορος (Σάμος) και η χορωδία των εκπαιδευτηρίων Ι. Τσιαμούλη.

Την ίδια χρονιά, συμμετείχε στον δίσκο των Magic De Spell με τίτλο *Ok Πατέρα* στο κομμάτι "Το Δύο (δεν μπορεί να γίνει ένα)".

To 2011 κυκλοφορεί το άλμπουμ *Διάφανα Νερά*,  τη μουσική του οποίου παρήγαγε ο επί χρόνια συνεργάτης της και αδελφός της, Βασίλης Κλουβάτος, σε στίχους Στέλιου Μπικάκη, Σωτηρίας Μπαβέλου, Άννας Κουτουμάνου κ.ά. Στον δίσκο συμμετέχει και ο Γιάννης Γιοκαρίνης, με ένα τραγούδι που έγραψε ειδικά για την Κονιτοπούλου, σε στίχους Μ. Αβατάγγελου. Στο CD, την ενορχήστρωση του οποίου επιμελήθηκε ο Θύμιος Παπαδόπουλος, συμπεριλαμβάνονται και δύο παραδοσιακά τραγούδια Σερίφου και Χίου.

Το 2013 το CD «Διάφανα νερά» επανακυκλοφορεί.

Το 2015 συμμετέχει στο «ΤραγουδΑ.Μ.Ε.Απο ψηλά» το πρώτο τραγούδι που γράφτηκε για την παγκόσμια ημέρα αναπηρίας μαζί με ακόμα 27 φωνές-καλλιτέχνες σε στίχους και μουσική του Συμεών Μαϊστρέλη.

Το 2017 και έπειτα από 6 χρόνια αποχής από τη δισκογραφία, επανήλθε στον δισκογραφικό χώρο υπογράφοντας με τη δισκογραφική εταιρεία Spider Music και κυκλοφόρησε το άλμπουμ «*Μπλέ Ουρανός»* με συντελεστές τον αδελφό της, Βασίλη Κλουβάτο, την Άννα Κουτουμάνου κ.ά.

Το 2019 υπέγραψε με τη δισκογραφική εταιρεία Real Music και κυκλοφόρησε το νέο άλμπουμ της με τίτλο *Αιγαίο* με συντελεστές, για άλλη μια φορά, τον αδελφό της, Βασίλη Κλουβάτο, την Άννα Κουτουμάνου, τον Γιάννη Τζοανόπουλο, τον Στέλιο Τζανετή, τον Βαγγέλη Ηλιόπουλο κ.ά. Το άλμπουμ κυκλοφόρησε σε όλα τα ηλεκτρονικά καταστήματα, και στο YouTube.

Επειτα από μια πορεία ετών με τα δισκογραφικά άλμπουμ, η Στέλλα, εντάσσετε στη ροή της εποχής ακολουθώντας τον νέο δισκογραφικό χώρο-τρόπο που εισήγαγαν τα Social Media στη ζωή των καλλιτεχνών και στον χώρο της μουσικής γενικότερα, με την κυκλοφορία single ή VideoClip ανά τακτά χρονικά διαστήματα.

Τον Άυγουστο του 2019 κυκλοφόρησε το τραγούδι «Θέλω να σε δώ» σε στίχους και μουσική του Στέλιου Τζανετή.

Τον επόμενο μήνα κυκλοφόρησε το τραγούδι «Θέλω να πάμε Μύκονο» σε στίχους Βαγγέλη Ηλιόπουλου και μουσική, του αδελφού της, Βασίλη Κλουβάτου. Λίγο αργότερα το τραγούδι έγινε και Video Clip.

Τον Δεκέμβριο του 2019 κυκλοφόρησε το «Ήταν λες και πάγωσε ο χρόνος» σε στίχους Άννας Κουτουμάνου και μουσική Βασίλης Κλουβάτος.

Στις 2 Απριλίου του 2020 κυκλοφορεί το τραγούδι «Στον Άγιο Ρωμανό» σε στίχους και μουσική Οδυσσέας Τσουμπός.

Στις αρχές Ιουνίου κυκλοφόρησε το πρώτο της παιδικό τραγούδι με τη νέα επιτυχία του παιδικού ήρωα Hippoβρύχιου με τίτλο “Νόρα, η φάλαινα”. Το τραγούδι κυκλοφόρησε απο τη δισκογραφική εταιρεία Heaven Music (Kids) σε στίχους και μουσική του Φραγκίσκου Βιδάλη.

Στις 17 Ιουνίου κυκλοφόρησε, το δεύτερο χρονικά, Video Clip με τίτλο «Μια λέξη πέντε γράμματα» που είναι ντουέτο με τον Στέλιο Μπικάκη όπου είναι και ο στιχουργός του κομματιού.

Στις 3 Αυγούστου κυκλοφορεί και το τραγούδι «Ιθάκη» ή αλλιώς «Το τραγούδι της Νηρηίδας» βασισμένο στο βιβλίο του Μηνά Τσαμπάνη, με τίτλο *Η θλιμμένη πριγκίπισσα των ωκεανών* σε στίχους του Μηνά Τσαμπάνη και σε μουσική του Στέλιου Τζανετή, κυκλοφορεί απο τη Real Music.

Τον Ιανουάριο του 2021 κυκλοφορεί το τραγούδι «Της μοίρας το βαπόρι» με μουσική του Γιάννη Γιοκαρίνη και στίχους του Μιχάλη Αβατάγγελου.

Τον Απρίλιο του 2021, κυκλοφορεί το τραγούδι «Θάλασσα μου», που για άλλη μια φορά γράφει τη μουσική ο Γιάννης Γιοκαρίνης και τους στίχους ο Μηνάς Τσαμπάνης.

Τον Μάιο του 2021, κυκλοφορεί απο τη δισκογραφική εταιρεία Real Music, το Video Clip του τραγουδιού «Κοίτα τι χάνεις» σε μουσική, για άλλη μια φορά του αδελφού της, Βασίλη Κλουβάτου και σε στίχους του Μάκη Φιλιππούση και της Άννας Κουτουμάνου.

Στις 16 Δεκεμβρίου 2021 κυκλοφορεί το VideoClip «Τα μάτια να γεμίζουν θάλασσα» σε μουσική Βασίλη Κλουβάτου και στίχους Μάκη Φιλιππούση και Άννας Κουτουμάνου, φυσικά, κυκλοφορεί απο τη δισκογραφική εταιρεία που συνεργάζεται τα τελευταία χρόνια, Real Music Greece.

Στις 5 Αυγούστου 2022 κυκλοφορεί το τραγούδι «Ήλιε μου και φωτιά» σε στίχους του Στέλιου Μπικάκη και σε μουσική Νίκου Κονιτόπουλου. Στις 14 Οκτωβρίου το τραγούδι «Ήλιε μου και φωτιά» κυκλοφορεί και σε Video Clip, απο τη δισκογραφική εταιρεία Real Music Greece.

Μετά από σχεδόν ένα χρόνο, τον Ιούλιο του 2023, κυκλοφορεί μια νέα συνεργασία της Στέλλας Κονιτοπούλου και του καλλιτέχνη Μανώλη Πλατή σε ένα Medley VideoClip με παραδοσιακά Δωδεκανήσου, που περιέχει το παραδοσιακό τραγούδι της Λέρου «Γιαβρί» και στη συνέχεια ροδίτικο και σούστα. Το VideoClip κυκλοφορεί απο τη δισκογραφική εταιρεία Real Music Greece.

Στις 13 Οκτωβρίου 2023, κυκλοφορεί το τραγούδι "Πάμε στ' ανοιχτά" που αποτελεί συμμετοχή της καλλιτέχνιδας, στο νέο άλμπουμ του Φίλιππου Πλιάτσικα με τίτλο "Αφιερωμένο". Κυκλοφορεί από την δισκογραφική εταιρεία Cobalt Music Greece.

Στις 29 Δεκέμβριου 2023 κυκλοφορεί το Video Clip "Καράβι δεμένο" σε στίχους του Πέτρου βασιλειάδη, μουσική Νίκου Κονιτόπουλου και σε σκηνοθεσία Αντώνη Σαρμά. Το τραγούδι κυκλοφορεί από την δισκογραφική εταιρεία Real Music Greece.

Από το Φεβρουάριο του 2024 μέχρι τον Απρίλιο, συμμετείχε ως Coach στο τηλεοπτικό show "Just the 2 Of Us" με παρτενέρ τον δημοσιογράφο Χρήστο Κούτρα. Μια απο τις σημαντικές στιγμές στο Show ήταν η εορταστική ζωντανή εμφάνιση με τον θείο της Βαγγέλη Κονιτόπουλο μετά απο 34 χρόνια.

Τον Μάιο του 2024 κυκλοφόρησε το νέο βίντεο κλιπ του "Όμορφες Νησιώτισσες" μαζί με την ξαδέλφη της Ελένη Λεγάκη. Κυκλοφορεί από την δισκογραφική εταιρεία Real Music Greece.

Με τον ερχομό του 2025, κυκλοφορεί το βίντεο κλιπ "Μόνη μου θα ζήσω" σε μουσική του θείου της Βαγγέλη Κονιτόπουλου και στίχους του ίδιου σε συνεργασία με τον Στάθη Σωτηρίου. Το τραγούδι κυκλοφορεί από την δισκογραφική εταιρεία που συνεργάζεται τα τελευταία χρόνια Real Music Greece.

Τον Ιούνιο του 2025, κυκλοφορεί το βίντεο κλιπ του τραγουδιού «Έρωτα Αλήτη» σε στίχους του Γιάννη Πάριου και μουσική του Βαγγέλη Κονιτόπουλου. Το τραγούδι κυκλοφορεί από την δισκογραφική εταιρεία Panik Records.

Η Κονιτοπούλου κάνει ζωντανές εμφανίσεις σε Ελλάδα και εξωτερικό. Τον Ιανουάριο του 2024 έδωσε συναυλία στην Αυστραλία στα πλαίσια του Ελληνικού Φεστιβάλ Θεοφανείων.

## Εργογραφία

### Δισκογραφία

### Video clips
Παρακάτω αναφέρονται τα video clips της Στέλλας Κονιτοπούλου που υπάρχουν στο διαδίκτυο:

*Πνίγομαι (1993)
*Καμίνι (1993)
*Τα σφάλματα σου πέλαγα (Όπου και να πάω χάνομαι) (1994)
*Ένα με την θάλασσα (Η Μόνη ελπίδα) (1994)
*Το πρώτο σου φιλί (1994)
*Σαν παλιό κρασί (1994)
*Ο Έρωτας ευθύνεται (1994)
*Όμορφα που είναι να αγαπας (Ντουέτο με τον Γιώργο Κάτσαρη) (1994)
*Μα εσύ είσαι αλλού (1995)
*Κάποτε παλιά (1995)
*Αυτά που έχουμε ποτέ δεν τα εκτιμάμε (1997)
*Έρωτας Ακαριαίος (1997)
*Έννοια σου (1997)
*Οινοπνευματάκι μου (Ντουέτο με τον Πασχάλη Τερζή) (1997)
*Γιασεμάκι (Νέοι φίλοι) (1998)
*Εμένα ή την άλλη (1998)
*Μου 'λειψες πολύ (2002)
*Καραβάκι στο Αιγαίο (2006)
*Θέλω να πάμε Μύκονο (2019)
*Νόρα η φάλαινα (Hippoβρύχιος - Παιδικό) (2020)
*Μια λέξη πέντε γράμματα (Ντουέτο με τον Στέλιο Μπικάκη) (2020)
*Κοίτα τι χάνεις (2021)
*Τα μάτια να γεμίζουν Θάλασσα (2021)
*Ήλιε μου και φωτιά (2022)
*Γιαβρί - Ροδίτικο - Σούστα | Medley Παραδοσιακά Δωδεκανήσου | Στέλλα Κονιτοπούλου & Μανώλης Πλατής (2023)
*Καράβι δεμένο (2024)
*Όμορφες Νησιώτισσες ft. Ελένη Λεγάκη (VideoClip)
*Μόνη μου θα ζήσω (Συμμετέχει ο Βαγγέλης Κονιτόπουλος) (VideoClip)

### Εμφανίσεις σε τηλεοπτικές σειρές και θέατρο

* Στην εύθυμη σειρά του ΑΝΤ1 *Η Καλή Πεθερά* ερμηνεύει το τραγουδι "Καμίνι" 
* Στην κωμική σειρά του ΑΝΤ1 *[[Οι Μεν Και Οι Δεν]]* στο επεισόδιο 73 "Ένας Αμερικανός φίλος" ερμηνεύει το τραγούδι "Τα σφάλματά σου πέλαγα" 
* Στη σειρά του Mega *[[Love Sorry]]* στο εορταστικό επεισόδιο της Καθαράς Δευτέρας μαζί με την Καίτη Γαρμπή, και σε ξεχωριστό επεισόδιο με το "Making of" της σειράς.
* Στη θεατρική παράσταση *Και ο Σημίτης Θέλει το Γερμανό Του* όπου μεταδόθηκε από το κανάλι Star το 1999–2000 σε δύο μέρη.

## Παραπομπές


Κατηγορία:Ελληνίδες τραγουδίστριες
Κατηγορία:Παραδοσιακή μουσική